Saoedi-aanval sal brandstofpryse sleg tref | Maroela Media
Die hommeltuig-aanvalle op Saoedi-Arabië se Abqaiq-olieraffinadery het chaos in die wêreld se oliemarkte veroorsaak en die voorspelling is dat dit sake meer uitdagend vir die olieprys sal maak.
Volgens die Outomobiel-Assosiasie (AA) sal die aanval op die raffinadery die uitkyk op olieprysstabiliteit heeltemal verander.
"Met 'n enkele slag is 5-7% van die wêreld se olie-uitset van die tafel afgevee, wat daartoe sal lei dat oliepryse buite verhouding sal styg," het die AA in 'n mediaverklaring gesê.
Die uitwerking van die aanvalle begin nou ook in plaaslike brandstofpryse wys.
Daar was reeds Vrydag sprake dat die dieselprys sou verhoog, maar die aanvalle het die brandstof se prys nou verder in die rooi gedruk met 'n styging van sowat 13 sent wat voorspel word.
'n Verhoging van ongeveer 8 sent in die prys van paraffien word ook verwag.
Die brandstofprysdata van die Sentrale Energiefonds het Vrydag getoon dat daar 'n afname in alle grade van petrol sou wees, maar die afname het nou van 11 sent tot net 5 sent verminder vir 95-oktaan-petrol terwyl 93 oktaan net 20 sent sal daal.
Die AA sê weens die wisselvalligheid van die faktore wat die plaaslike brandstofprys beïnvloed, sal die vooruitsigte vir die brandstofprys voor die einde van die maand waarskynlik nog verander.
"Die Amerikaanse president het die vrystelling van olie uit die strategiese petroleumreserwe van die land goedgekeur. Dit moet sommige se senuwees oor die olieprys kalmeer, maar die potensiaal vir nog aanvalle op ander olieraffinaderye bly 'n kwelling."
Die AA het verder opgemerk dat Suid-Afrika se groot afhanklikheid van petroleuminvoere kommerwekkend is. In 'n era waarin baie miljoene vate se produksievermoë in 'n oogwink verwyder kan word, kan die land nie die risiko van brandstoftekort of verlammende prysstygings wat van die normale vraag-en-aanbodsiklus ontkoppel is, ignoreer nie.
"Ons glo dat die regering korttermynrisikovermindering, met inbegrip van verhoogde biobrandstofproduksie, elektriese voertuie en beter openbare vervoer, moet hersien. Gegewe die onlangse verwikkelinge moet hierdie versagtings nou dringend prioriteite vir die regering word," het die AA bygevoeg.
Dit kom nou van. Saudi bom Yemen al vir jare met die hulp van die Kaaskrul in die Wit Huis. Nou betaal die wereld die prys. Die dag wat daai nar uit gestem word kan nie gou genoeg kom nie
Kan iemand aan ons leke verduidelik hoekom die brandstofprys aangepas word enkele dae nadat die wêreldprys styg. Ons kry tog nie gister se olie vandag by die petrolpompe nie. Ek kan verstaan dat ons dalk vandag olie moet aankoop om dalk eers na 60 dae gelewer word maar waarom word vandag se prys onmiddellik in berekening gebring op die prysbepaling van hierdie maand?
Total (e) BP
AI tog, wyk julle brandstofprysverhoogeraars!!
Hoekom word ons benadeel terwyl ons ons eie sasol ens het.
Waneer kom "SWAARKRY en SUFFER" tot n end???? as dit nie die een ding is nie, is dit ander ding. Imagine hoe kospryse gaan styg, Vleispryse is al reeds so hoog, maar ek is nie bereid om so duur te betaal vir vleis nie, dan kan dit maar vir petsmince gaan. Dit kom al hoe meer voor nou.